**VEDTEKTER FOR NLM – BARNEHAGENE avd. Solgløtt barnehage**

**1.** **Eier**

Norsk Luthersk Misjonssamband (NLM) eier og driver

Solgløtt barnehage, på Lyngbø på Laksevåg gjennom

NLM-barnehagene AS.

Styret for aksjeselskapet er ansvarlig organ for barnehagen og det organet som representerer eieren.  Eier kan ikke hente utbytte fra barnehagedriften.

**2.** **Formål**

a) Barnehagelovens formålsparagraf

Barnehagen skal i samarbeid og forståelse med hjemmet ivareta barnas behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal få utfolde skaperglede, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.

b) Eiers formål for barnehagen

Barnehagen skal i samarbeid og forståelse med hjemmet gi barna kristen oppdragelse i et godt og trygt miljø. Arbeidet med lek, læring og sosial kompetanse skal samlet bidra til barnas allsidige utvikling. Våre verdier skal gjenspeile ansvar og omsorg for mennesker rundt oss, både lokalt, nasjonalt og globalt.

**3.** **Forvaltning av barnehagen**

Barnehagen blir drevet i samsvar med Bibelen og Den evangelisk-lutherske kirkes bekjennelse, lov 17. juni 2005 nr. 64 om barnehager (barnehageloven)

og forskrifter til loven, rammeplan for barnehager, og de forskrifter og retningslinjer som departementet til enhver tid fastsetter. I samsvar med barnehagelovens § 1a andre ledd, blir barnehagen drevet med et kristent formål.Kristen tro, etikk og menneskesyn skal være grunnlaget for alt som barnehagen foretar seg.  Barnehagens vedtekter og årsplaner skal bygge på samme grunnvoll og være med i grunnlaget for driften av barnehagen.

**4.** **Avtale om drift**

Barnehagen er godkjent av Bergen kommune

Og får tilskudd av Bergen kommune.

**5.** **Opptak av barn**

Etter barnehagelovens § 17 skal alle godkjente barnehager i kommunen samarbeide om opptak av barn. Kommunen skal legge til rette for en samordnet opptaksprosess, der det tas hensyn til barnehagenes mangfold og egenart .Brukernes ønsker og behov skal tillegges stor vekt ved selve opptaket.

**Opptaksmyndighet**

Daglig leder foretar opptak av barn i barnehagen.

* **Opptakskrets**

Barn fra hele kommunen kan søke om opptak i barnehagen. Hvis barnehagen har ledige plasser etter at samordnet opptak er gjennomført, kan barn fra andre kommuner søke om opptak.

* **Opptakskriterier**

Ved opptak prioriteres barn i denne rekkefølge:

a) Barn med nedsatt funksjonsevne, i samsvar med barnehagelovens § 18, og barn som det er fattet vedtak om etter lov 17.juli 1992 nr 100 om barnevernstjenester (barnevernloven) §§ 4-12 og 4-4, annet og fjerde ledd.

b) Søsken av barn som har plass i barnehagen.

c) Barn til ansatte.

.

* **Opptakets lengde**

Tilbud om barnehageplass gjelder fra opptaksdato, angitt i brev med tilbud om barnehage­plass, og fram til skolepliktig alder.

* **Opptakstidspunkt og oppsigelsesfrist**

Opptak av barn skjer hele året, men hovedsakelig ved samordnet opptaksprosess. Daglig leder kan, etter skriftlig søknad, tilby barnehageplass utenom hovedopptak.

Oppsigelse skal være skriftlig. Gjensidig oppsigelsestid av barnehageplass er to måneder, regnet fra 1. dag i måneden etter at oppsigelsen er mottatt. Oppsigelse fra barnehagens side krever saklig grunn. Oppsigelsestiden gjelder også for barn som det er takket ja til plass for, men der foreldre/foresatte ombestemmer seg.

* **Klageadgang**

Ved hovedopptak kan søker klage over avslag på søknad om barnehageplass og på av­slag om å få sitt første eller andre ønske oppfylt.

Utenom hovedopptak kan bare søkere til barnehagen med lovfestet rett til prioritet etter barnehagelovens § 18 klage dersom de ikke får plass (se ’Opptakskriterier’, pkt a).

Alle klager må fremsettes skriftlig til kommunen og må nevne hvilken avgjørelse det klages over og de grunner som klagen støtter seg til.

Reglene for klageadgang finnes i Forskrift om saksbehandlingsregler ved opptak i barne­hage, forskrift 2005-12-16 nr. 1477.

**6.** **Foreldrebetaling**

  Barnehagen har foreldrebetaling i henhold til de til enhver tid gjeldene makspriser for

barnehageplass som fastsettes av stortinget. Etter vedtak fra styret i NLM-barnehagene AS følger barnehagen den til enhver tid gjeldene makspris. I tillegg betales kostpenger.

**7.** **Mislighold**

Hvis betaling for barnehageplass ikke er mottatt i løpet av den måneden betalingen gjelder for, vil foreldre/foresatte motta en purreinkasso. Blir heller ikke denne betalt innen 14 dager, går saken til inkasso.

**8.** **Arealutnytting**

Barnehagen har et samlet leke- og oppholdsareal på 190,6 m² Barnehagens norm for arealutnytting på 5,3 m² pr barn under 3 år og 4 m² pr barn over 3 år.

**9. Åpningstider/ferieordning**

Barnehagen blir drevet som en avdelingsbarnehage og er for barn i alderen 0-6 år. Åpningstiden er fra kl. 07.30 til kl. 16.30 mandag – fredag. Barnehagen er stengt i følgende perioder: hele påskeuken og mellom jul og nyttår. I løpet av året er barnehagen i tillegg stengt fem kurs- og planleggingsdager.

Barn skal ha fire ukers ferie i løpet av et barnehageår; tre uker skal være sammenhengende. Disse bør tas ut i tidsrommet juni-august.

**10.** **Foreldreråd**

Etter barnehagelovens § 4 skal barnehagen ha et foreldreråd som består av alle foreldre/ foresatte til barna i barnehagen.  Foreldrerådet skal fremme deres fellesinteresser og bidra til at samarbeidet mellom barnehagen og foreldregruppen skaper et godt barnehagemiljø. Foreldrerådet skal også ta initiativ til dugnader i barnehagen og hjelpe til med å gjennomføre disse. Foreldrerådet velger selv leder og sekretær. Foreldrerådet velger 2foreldrerepresentanter til SU.

**11.** **Samarbeidsutvalg**

I følge barnehagelovens § 4 skal barnehagen ha et samarbeidsutvalg (SU) som skal være et rådgivende, kontaktskapende og samordnende organ.  Det består av foreldre/foresatte og ansatte i barnehagen, slik at hver gruppe har 2 representanter.  Hvis barnehagen har mer enn to avdelinger, kan antall representanter fra disse to gruppene økes.  Eier velger 2 representanter til SU, men ikke med flere representanter enn hver av de andre gruppene. Eiers representanter velges for to år, de øvrige for ett år.

Daglig leder i barnehagen er samarbeidsutvalgets sekretær, forbereder sakene, setter opp sakliste og kaller inn til møte i samråd med leder i SU.

NLM sin regionleder, eller den regionstyret har valgt, har møte- og talerett i SU.

Samarbeidsutvalget skal forelegges saker og har rett til å uttale seg i saker som er av viktighet for barnehagens innhold, virksomhet og forholdet til foreldrene.  Det skal ha informasjon om budsjett og regnskap.  Saker som gjelder ansettelser, opptak av barn og lignende skal ikke behandles av samarbeidsutvalget.

**12.** **Dugnad**

Foreldre/foresatte som benytter barnehageplass, plikter å delta på inntil 4 timer dugnad pr barnehageår, arrangert av barnehagen og samarbeidsutvalget.  Samarbeidsutvalget fastsetter antall dugnadstimer.

**13.** **Eierstyret**

Eier utnevner et eierstyre for barnehagen.  Eierstyret skal være eiers lokale organ og bistår daglig leder med oppgaver i henhold til instruks for eierstyret.

**14.** **Internkontroll**

Systematisk helse-, miljø, og sikkerhetsarbeid gjennomføres i samsvar med internkontrollforskriften som er et krav i Barnehageloven § 9. Barnehagen bruker PBL Mentor HMS (passordbeskyttet) som sitt internkontrollsystem. Gjennom Mentor svarer barnehagen ut de kravene som er gitt i aktuelle lovverk som f.eks. arbeidsmiljølov, brannvernlov, psykososialt barnehagemiljø m.m.

I PBL Mentor er det lagt inn organisering og mål for virksomheten. I HMS håndboken i systemet har vi lagt inn rutiner og beredskapskort. Disse dekker aktuelle hendelser som mistanke om omsorgssvikt, skader i barnehagen, barn og sikkerhet, beredskap osv. I tillegg finner vi også HMS-årshjul, avvik med oppfølging og risikovurdering for ulike aktiviteter i barnehagen.

Administrator for PBL Mentor sørger for at lover og forskrifter til enhver tid er oppdaterte.

**15.** **Ansvar**

Barnehagen tegner ulykkesforsikring for barn som har fått plass i barnehagen.  Forsikringen dekker barnet 24 timer i døgnet gjennom hele året.

**16.** **Iverksetting**

Vedtektene for NLM- barnehagene avd. Solgløtt barnehage

gjøres gjeldende fra \_01\_/\_05\_ 2021\_.

*Godkjent av eierstyret for NLM-barnehagene avd. Solgløtt barnehage 31/5 2021.*